***Өзiн-өзi тану сабағының жоспары***

**Мектеп:** Ақтөбе облысы, Ақтөбе қаласы, «№ 51 гимназия»

**Мерзiм:** **№** 31

**Мұғалiм:** Кәрібаева Бақытгүл Әділбекқызы

**Сынып**: 6«Б» **Оқушылар саны:** 27

**Тақырып:** Адамзаттың рухани байлығы

**Құндылық:** *дұрыс әрекет*

**Қасиеттері:** жауапкершілік, мейірімділік, қамқорлық.

|  |  |
| --- | --- |
| **Сабақ мақсаты:** оқушыларға адамзаттың рухани мұрасының маңызын түсіндіре отырып, дұрыс әрекет құндылығының мәнін ашу.  **Міндеттері:**  **Білімділік:** оқушыларға әдеби-мәдени мұралар, халқымыздың салт-дәстүрлері туралы түсінік беру;  **Дамытушылық:** оқушылардың ұлттық құндылықтарға, мәдени мұраларға деген жауапкершіліктерін дамытуға ықпал ету;  **Тәрбиелелілік:** оқушыларды жауапкершілікке, мейірімділікке, қамқорлыққа тәрбиелеу. | ***Ресурстар:***  *Қима қағаздар (домбыраның, қазақ халқының киімі, әнші және салт-дәстүрге байланысты суреттер) плакат, маркерлер.* |
| **Сабақ барысы:**  **1. Ұйымдастыру кезеңi**. Сәлемдесу.  Оқу құралдарына назар аудару. 5 «Т» ережесі:  1. Тәртіп;  2. Талап;  3. Тыныштық;  4. Тазалық;  5. Татулық.  **Оқушыларды қима қағаздар арқылы 4 топқа бөлу.**  **Жағымды күйге келу. «**Нұрға бөлену»  Ыңғайланып отырыңыздар. Елестетіп көріңіз: Күн нұры сіздің төбеңізден өтіп, кеудеңізге қарай бойлап барады. Кеудеңіздің орта тұсында гүл түйнегі орналасқан. Гүлдің түйнегі нұрдан баяу ашылып келеді. Балғын және таза әсем гүл сіздің әр ойыңызды, әр сезіміңізді, эмоцияңыз бен тілек-қалауыңызды шайып, жүрегіңіздің қауызын ашты.  Нұр сәулесі сіздің бойыңызға ақырын тарай бастағанын елестетіңіз. Ол біртіндеп күшейе түсуде. Оймен осы нұрды қолдарыңызға түсіріңіз. Сіздің қолдарыңыз нұрға бөленіп, сәуле шашуда. Қолымыз тек жақсы, ізгі істер істейді және баршаға көмектеседі.  Нұр аяқтарыңызға тарады. Аяқтарыңыз нұр сәулесін шашуда. Олар сізді тек жақсылық жасау үшін жақсы жерлерге апарады. Олар нұр мен сүйіспеншілік құралына айналды.  Одан әрі нұр сіздің аузыңызға, тіліңізге тарады. Тіліңіз тек шындықты және жақсы, ізгі сөздер ғана айтады. Нұрды құлақтарыңызға бағыттаңыз, құлақтарыңыз тек жақсы сөз бен әсем әуенді ғана естиді. Нұр көздерімізге де жетті, көзіміз тек жақсыға қарап, бәрінен жақсылықты ғана көреді. Сіздің басыңыз түгелдей нұрға бөленіп, басыңызға тек ізгі, сәулелі ой келеді.  Нұр бірте-бірте қарқын және шұғылана бастайды, сіздің денеңізден шығып, жан-жағыңызға сәуле шашады. Осы нұрды туысқандарыңызға, мұғалімдеріңізге, достарыңызға, таныстарыңызға бағыттаңыз. Осы нұр бүкіл әлемге: барлық адамдарға, жан-жануарларға, өсімдіктерге, барлық тірі жанға таралсын... Ғаламның барлық түпкір-түпкіріне нұр бағыттаңыз. Ойша айтыңыз: «Мен нұрлымын... Нұр менің ішімде... Мен Нұрмын».  Осындай Нұр, Сүйіспеншілік және Тыныштық күйінде отыра тұрыңыз...  Енді осы Нұрды жүрегіңізге орналастырыңыз. Нұрға толы бүкіл әлем сіздің жүрегіңізде. Оны осындай әсем қалыпта сақтаңыз.  Жаймен көзіңізді ашуға болады. Рақмет.  **2. Үй тапсырмасын тексеру**  № 31 сабақ. Ахмет Жұбановтың «Бір күйдің тарихы» әңгімесін оқып келу. 122-123 бет.  **Сұрақтар:**   1. *Мәтінде қай күйдің тарихы туралы баяндалған?* 2. *«Нағыз қазақ - қазақ емес, нағыз қазақ – домбыра» дегенді қалай түсінесіңдер?* 3. *Тағы қандай күйлерді білесіңдер?* 4. *Сенің пікіріңше, адам рухани әлемін қалай байыта алады?* 5. *Күйді тыңдай отырып, көз алдымызға нені елестетуге болады?* 6. *Өзің домбыра әуенін, күй тыңдағанды ұнатасың ба? Қандай әсер аласың?* | ***Ескерту*** |
| **3. Дәйексөз.**  *Атамұраң – асыл қазынаң.*  *Халық даналығы*  Ұл балалар 2 рет, қыз балалар 2 рет, содан соң барлығы қайталайды.   * *Дәйексөздің мағынасын қалай түсінесіңдер?*   Мұғалімнің қорытынды сөзі.  Дәптерге жаздырту. |  |
| **4. Әңгiмелеу. Екі қасқыр (аңыз)** Баяғының қарттары енді ғана ес біліп келе жатқан немерелерін алдына алып, өнегелі өсиеттерді ақылды аңыз, есті ертегі түрінде жастайынан келер ұрпақтың құлағына сіңіре береді екен. Сондай кемеңгер қариялардың бірі немересіне өмір сырын былай деп айшықтап айтып жатыр екен: -Әр адамның көкірегінде екі қасқырдың өзара тайталасына ұқсас тартыс жүріп жатады. Оның бірі күншілдік, қызғаныш, өзімшілдік, өтірік сияқты жаман қасиеттерді бейнелесе, екіншісі – сенім, шындық, мейірім, адалдық секілді жақсы қасиеттерді бейнелейді. Бұл екі қасқыр сәт сайын, қадам сайын айқасып, өмір бойы күресумен болады ... Сонда зерделі немересі атасының сөзін бөліп, былай деп сұрапты: -Ал ең соңында қай қасқыр жеңеді? Атасы сәл ойланып, немересінің пайымдылығына сүйсіне отырып, жауап беріпті: -Сен қайсысын көбірек қоректендірсең, сонысы жеңеді.  **Сұрақтар:**   1. *Аңызда не туралы баяндалған?* 2. *Қарт немересіне өмір сырын қалай түсіндіреді?* 3. *«Сен қайсысын көбірек қоректендірсең, сонысы жеңеді» деп нені айтқысы келді?* 4. *Аңызда қандай құндылыққа ерекше назар аударылады?* 5. *Мәтінде қандай қасиеттер көрініс береді?* 6. *Өзің осы екі қасиеттердің қайсысын қоректендірер едің?* |  |
| **5. Шығармашылық іс-әрекет, топпен жұмыс.**  Баяу музыка қойылады.  **1 топ:** берілген мақал-мәтелдердің жалғасын жазу;  Ата көрген оқ жонар, ........  Гүл өссе жердің көркі, .........  Балапан ұяда не көрсе, ........  Ел боламын десең, ........  Қуыс үйден .........  **2 топ:** «Салт-дәстүр – асыл қазына» тақырыбына сурет салу;  **3 топ:** берілген суреттер арқылы салт-дәстүрді анықтау (коллаж дайындау);  **4 топ:** салт-дәстүрге байланысты сахналық көрініс көрсету. |  |
| **6. Топпен ән айту.**  ***«Домбыра туралы баллада»***  Сөзін жазған: Шөмішбай Сариев  Әнін жазған: Кеңес Дүйсекеев  Күй ойнайды қазағымның қанында, Күй ойнайды қазағымның жанында. Жүрегiнiң, жүрегiнiң, жүрегiнiң дүрсiлi –  Күмбiрлеген домбырасы барында. *Қайырмасы:*  Бабамыздың мұңысың сен, домбыра, Анамыздың сырысың сен, домбыра. Қазағымның жүрегiнен жаралған, Даламыздың үнiсiң сен, домбыра!  Домбыра бұл, үнсiз қалып көрмеген, Қуаныш та, қайғы-мұң да кернеген. Үзiледi, үзiледi, үзiледi әуендер, Ғашықтардың көз жасындай пернеден. *Қайырмасы:* Домбырадай шежiре жыр болмаған, Даламыздың тағдырларын толғаған. Армандарын, армандарын, армандарын халқымның, Аманат қып ұрпағына жолдаған. *Қайырмасы:* |  |
| **7. Үй тапсырмасы.**  № 32 сабақ. Зейнолла Серікқалиұлының «Рухани ұлы мұрат» әңгімесін оқып келу. 126-127 бет.  Дәптермен жұмыс №3 тапсырма. |  |
| **8. Сабақтың қорытынды сәтi.**  Баяу музыка қосылады.  Балалар, бүгінгі сабақтан алған қасиеттерді сақтап алайық. Сау болыңыздар! Сабақ аяқталды. |  |